Anno Domini millesimo ducentesimo nonagesimo secundo statuta sunt haec apud Cistercium in Capitulo generali. 1.  In primis, cum ad honorem Dei et gloriam Redemptoris nostri omne genu humiliter incurvetur ac Redemptoris nostri gratiam omnis lingua debeat confiteri, generale Capitulum ordinat et diffinit quod sicut in abbatiis per regnum Franciae constitutis, sic ubique terrarum per orbem, per Ordinem universum festum de sanctissima corona Domini solemniter cum duabus missis in crastino beati Laurentii celebretur. 2.  Item, quoniam gratum est Deo sanctisque eius beneplacitum et acceptum fratres vivere conformiter et psallere sapienter, diffinitionem anno praeterito editam de festo Translationis beati Benedicti abbatis aestatis tempore celebrando, generale Capitulum sic declarat quod in praedicto festo omnis proprietas alterius festivitatis praeter sermonem in capitulo et missam maiorem uniformitas observetur. Lectiones vero poterunt aliquantulum decurtari propter noctium temporis illius brevitatem. 3.  Item, ut honor debitus ac reverentia singularis domui Cisterciensi, tamquam matri totius Ordinis, praebeatur, duos articulos novae compilationis diffinitionum Capitulum generale duxit lucide declarandos : quod super cessione honoris propriorum abbatum omnibus abbatibus Ordinis supervenientibus in omnibus abbatiis Ordinis, praeterquam in Cistercio facienda, et super praesentatione abbatum ad Capitulum generale venientium in aliqua de quatuor primis abbatiis remanentium infirmorum, postquam convaluerint domino Cisterciensi personaliter exhibenda, antiqua Ordinis consuetudo inviolabiliter observetur. 4.  Item, quia culpae pastoris incumbit si ovem errantem non reduxerit ad statum rectitudinis et salutis, diffinit et ordinat Capitulum generale quod quaecumque persona Ordinis impetraverit litteras, per quas absque proprii abbatis conscientia libere possit sibi eligere confessorem, aut quae tales litteras penes se retinuerit, vel quae usa fuerit impetratis, ipso facto excommunicationis sententiam se noverit incurrisse. 5.  Item, quia non est credendum omni spiritui, sed utrum a Deo fuerint diligentius sunt probandi, duxit generale Capitulum provide prohibendum ne aliqui familiares de cetero recipiantur in Ordine ad communionem bonorum temporalium, vel ad professionem, absque patrum abbatum licentia et assensu. 6.  Item, *contributio* facienda pro expensis factis et faciendis pro libertatibus Ordinis, domino Cisterciensi et quatuor primis abbatibus committitur auctoritate Capituli generalis, ita quod summam cuilibet a patribus abbatibus impositam, illis de regno Franciae infra mensem Paschae, ubi patres abbates decreverint, solvere teneantur ; illi vero qui fuerint extra regnum solvant infra terminum quem et ubi patres abbates illis similiter duxerint assignandum, et qui non solverint terminis assignatis pro depositis habeantur. 7.  Item, statuit et ordinat Capitulum generale quod diffinitio de abbatibus de Dania, Suessia et Frisia edita quantum ad generationem domini Cisterciensis in suo robore perseveret, ita quod illi qui per ipsum ad visitandum transmittuntur plenariam habeant potestatem puniendi et corrigendi per depositionem vel alias prout sibi videbitur expedire. 8.  Item, monachorum factum Vallis Dei prope Leodium, domino Cisterciensi et domino Claraevallensi abbatibus committitur in plenaria Ordinis potestate, hoc etiam adiuncto quod monachos et conversos, tam professos quam non professos, scilicet domnum Iacobum quondam abbatem, et omnes alios qui rebelles et inobedientes fuerunt, per iudicium Capituli generalis sententiae conspiratorum subiacebunt, ita quod nunquam in perpetuum ad actus legitimos admittentur. 9.  Item, cum per Cartam caritatis ad supportandum alterutrum onera ob pietatis gratiam invitemur, ordinat Capitulum generale quod dispersio conventus de Dun[is] facta auctoritate Capituli generalis, prout nunc est per triennium adhuc duret, et quod abbates retineant ad se missos. 10.  Item, super impugnatione archid[iaconi] Trevirensis, de Castellione, de S. Benedicto et de Claustro abbatibus committitur, ut ad dictum locum accedentes, archidiaconum inducant si potuerint ad ea quae pacis sunt. Quod si cum eo non potuerint pacifice convenire, per conservatores Ordinis vel per convocationem et contributionem in Trevirensi provincia, auctoritate Capituli generalis faciendam, in dicto facto faciant quod secundum Deum et Ordinem videbitur faciendum. 11.  Abbates de Valle sancti Georgii et de Dobrilug iubentur causam inter abbatem Veteris Cellae et abbatem de Throno Sanctae Mariae de molendino quodam dirimere. 